b'\n_START_ARTICLE_\nKazimieras Jogailaitis\n_START_SECTION_\nNaujas valdovas\n_START_PARAGRAPH_\n\xc5\xbdygimantui I mirus, Lietuvoje v\xc4\x97l prasid\xc4\x97jo neramumai ir gin\xc4\x8dai d\xc4\x97l sosto. Kai Jogailos s\xc5\xabnus Kazimieras, vos 13 met\xc5\xb3 berniukas, lenk\xc5\xb3 lydimas atvyko \xc4\xaf Vilni\xc5\xb3, Lietuvos ponai be lenk\xc5\xb3 \xc5\xbeinios atliko Kazimiero vainikavimosi Lietuvos did\xc5\xbeiuoju kunigaik\xc5\xa1\xc4\x8diu apeigas, u\xc5\xbed\xc4\x97dami jam ant galvos Gedimino mitr\xc4\x85 (vainik\xc4\x85). Paskelbus Kazimier\xc4\x85 did\xc5\xbeiuoju Lietuvos kunigaik\xc5\xa1\xc4\x8diu be lenk\xc5\xb3 sutikimo ir prie\xc5\xa1 j\xc5\xb3 nor\xc4\x85, visi buv\xc4\x99 Lietuvos ir Lenkijos ry\xc5\xa1iai v\xc4\x97l nutr\xc5\xabko. Kadangi Kazimieras buvo labai jaunas, kra\xc5\xa1t\xc4\x85 u\xc5\xbe j\xc4\xaf vald\xc4\x97 ponai su Jonu Go\xc5\xa1tautu prie\xc5\xa1akyje. Protingo Go\xc5\xa1tauto valdomoje Lietuvoje netrukus \xc4\xafsigyveno tvarka ir santaika. Kazimieras, likdamas Lietuvos did\xc5\xbeiuoju kunigaik\xc5\xa1\xc4\x8diu, buvo i\xc5\xa1rinktas ir Lenkijos karaliumi. Tuo metu Kazimiero vyresnysis brolis, Lenkijos karalius Vladislovas, \xc5\xbeuvo kovoje su turkais (1444 m.). B\xc5\xabtent tuo pasinaudoj\xc4\x99 lenkai ir pasikviet\xc4\x97 Kazimier\xc4\x85 u\xc5\xbeimti Lenkijos sost\xc4\x85. Lietuviai ilgai nenor\xc4\x97jo sutikti su atnaujinamais ry\xc5\xa1iais, bet pagaliau nusileido, ir Kazimieras i\xc5\xa1vyko \xc4\xaf Krokuv\xc4\x85 vainikuotis Lenkijos karaliumi \xe2\x80\x93 drauge pasilikdamas ir Lietuvos did\xc5\xbeiuoju kunigaik\xc5\xa1\xc4\x8diu.\n_START_SECTION_\nSocialin\xc4\x97 nelygyb\xc4\x97\n_START_PARAGRAPH_\nXV a. viduryje vyraujan\xc4\x8dioje feodalizmo sistemoje gyventojai buvo suskirstyti \xc4\xaf keturis luomus: dvasininkai, kilmingieji, miestie\xc4\x8diai ir valstie\xc4\x8diai. Kiekvieno luomo \xc5\xbemon\xc4\x97s tvark\xc4\x97si pagal skirtingus \xc4\xafstatymus, j\xc5\xb3 teis\xc4\x97s ir pareigos valstybei buvo nevienodos. Tiktai dvasininkai ir kilmingi \xc5\xbemon\xc4\x97s buvo laikomi kra\xc5\xa1to pilie\xc4\x8diais, j\xc5\xb3 luomui i\xc5\xa1skirtinai priklaus\xc4\x97 did\xc5\xbeiul\xc4\x97s privilegijos.\n_START_SECTION_\nKazimiero valdymas\n_START_PARAGRAPH_\nKazimieras vald\xc4\x97 apie 52 metus. Nuolat gyvendamas Krokuvoje, jis tur\xc4\x97jo daugiau r\xc5\xabpintis Lenkijos reikalais negu Lietuvos. Jis vis tik gana da\xc5\xbenai lankydavosi Lietuvoje, mir\xc4\x97 Gardine. Tai paskutinis didysis kunigaik\xc5\xa1tis, kuris kalb\xc4\x97jo lietuvi\xc5\xa1kai.  Jam valdant, Lietuva i\xc5\xa1veng\xc4\x97 dideli\xc5\xb3 kar\xc5\xb3, gyventojai nesibaimino, tod\xc4\x97l ramiai dirbo savo darbus. Kazimiero vie\xc5\xa1patavimas Lietuvoje nebuvo pavyzdingas: \xc5\xa1alyje liko daug nesutvarkyt\xc5\xb3 reikal\xc5\xb3, o kaimynai labiau stipr\xc4\x97jo. _NEWLINE_1470 m. buvo sudaryta sutartis tarp LDK ir Naugardo (Velikij Novgorod): pripa\xc5\xbeinta Kazimiero vald\xc5\xbeia, o jis, kaip valdovas, \xc4\xafsipareigojo ginti Naugard\xc4\x85 nuo Maskvos. 1471 m. Ivanas III pasiunt\xc4\x97 prie\xc5\xa1 juos kariuomen\xc4\x99. Kazimieras, Lenkijos karalius ir didysis Lietuvos kunigaik\xc5\xa1tis, jokios pagalbos nesuteik\xc4\x97. Naugardo kariuomen\xc4\x97 \xc5\xbeiauriai sutriu\xc5\xa1kinta t\xc5\xb3 pa\xc4\x8di\xc5\xb3 met\xc5\xb3 liepos 13 d. prie \xc5\xa0elon\xc4\x97s up\xc4\x97s. Naugardas atsisak\xc4\x97 ry\xc5\xa1i\xc5\xb3 su LDK, u\xc5\xbeleido Ivanui III dal\xc4\xaf savo \xc5\xbeemi\xc5\xb3, \xc4\xafsipareigojo sumok\xc4\x97ti kontribucij\xc4\x85. 1477 m. Naugardas  dar kart\xc4\x85 atsisak\xc4\x97 Maskvos valdovo. Po Naugardo \xc5\xbeem\xc4\x99 pasklido Maskvos kariuomen\xc4\x97, kuri \xc4\x97m\xc4\x97 deginti ir \xc5\xbeudyti. 1478 m. Naugardas (Velikij Novgorod) pasidav\xc4\x97 ir buvo prijungtas prie Maskvos._NEWLINE_1471 m Kazimieras sudar\xc4\x97 s\xc4\x85jung\xc4\x85 su Ordos chanu Achmatu prie\xc5\xa1 Maskvos kunigaik\xc5\xa1t\xc4\xaf Ivan\xc4\x85 III, kuris nustojo mok\xc4\x97ti Ordai duokl\xc4\x99. 1472 liepos m\xc4\x97nes\xc4\xaf Achmatas nes\xc4\x97kmingai puol\xc4\x97 Maskv\xc4\x85. Prie Okos tur\xc4\x97jo prisijungti Kazimiero kariuomen\xc4\x97, kuri neatvyko, kadangi Kazimieras buvo \xc4\xafsitrauk\xc4\x99s \xc4\xaf kov\xc4\x85 d\xc4\x97l Vengrijos sosto. Negana to, pasak lenk\xc5\xb3 istorik\xc5\xb3, totori\xc5\xb3 stovykloje kilo infekcijos protr\xc5\xabkis. _NEWLINE_1480 ruden\xc4\xaf, susitar\xc4\x99s su Kazimieru d\xc4\x97l pagalbos, Ordos chanas Achmatas v\xc4\x97l sureng\xc4\x97 stamb\xc5\xb3 \xc5\xbeyg\xc4\xaf \xc4\xaf Maskv\xc4\x85. Viskas baig\xc4\x97si vadinamuoju Stov\xc4\x97jimu prie Ugros up\xc4\x97s (spalio 8 \xe2\x80\x93 lapkri\xc4\x8dio 11), kai karaliaus Kazimiero kariuomen\xc4\x97 v\xc4\x97l nepasirod\xc4\x97. Ordos chanas Achmatas, gr\xc4\xaf\xc5\xbedamas nusiaub\xc4\x97 vir\xc5\xa1utin\xc4\x97s Okos baseine buvusias LDK \xc5\xbeemes. Rus\xc5\xb3 istorikai kaip neatvykimo prie\xc5\xbeast\xc4\xaf regi Ivano III s\xc4\x85jungininko Mengli-Gir\xc4\x97jaus puolim\xc4\x85, lenk\xc5\xb3 istorikai - 1478 metais Kazimiero karin\xc4\x99 akcij\xc4\x85 Varm\xc4\x97je (kunig\xc5\xb3 karas, len. wojna popia)._NEWLINE_Lenk\xc5\xb3 istorikai d\xc4\x97l nevykdyt\xc5\xb3 sutar\xc4\x8di\xc5\xb3 su Ordos chanu Achmatu kaltina lietuvi\xc5\xb3 pus\xc4\x99, teigdami, jog chano Achmato 1471 ir 1480 m. sutartys buvo sudarytos su Lietuvos did\xc5\xbeiuoju kunigaik\xc5\xa1\xc4\x8diu (o ne Karaliumi) Kazimieru ( nors Kazimieras  kar\xc5\xabnuotas Lenkijos karaliumi 1447 metais).\n_START_SECTION_\nKunigaik\xc5\xa1\xc4\x8dio \xc5\xa1eimos likimas\n_START_PARAGRAPH_\nKazimieras Jogailaitis buvo ved\xc4\x99s Vokietijos imperatoriaus Albrechto Habsburgo dukter\xc4\xaf El\xc5\xbebiet\xc4\x85 ir tur\xc4\x97jo \xc5\xa1e\xc5\xa1is s\xc5\xabnus ir penkias dukteris. Vaikai augo Krokuvoje lenk\xc5\xb3 ir vokie\xc4\x8di\xc5\xb3 dvari\xc5\xa1ki\xc5\xb3 apsupti. S\xc5\xabn\xc5\xb3 mokytojas buvo lenk\xc5\xb3 istorikas kronikininkas Jonas Dlugo\xc5\xa1as, kuris mokino juos lotyni\xc5\xa1kai. Vyriausi\xc4\x85j\xc4\xaf s\xc5\xabn\xc5\xb3 Vladislov\xc4\x85 Kazimieras paskyr\xc4\x97 \xc4\x8cekijos ir Vengrijos karaliumi, kit\xc4\x85, Frydrich\xc4\x85, kardinolu, Aleksandr\xc4\x85 ir \xc5\xbdygimant\xc4\x85 Lenkijos karaliais ir Lietuvos did\xc5\xbeiaisiais kunigaik\xc5\xa1\xc4\x8diais, Jon\xc4\x85 Albrecht\xc4\x85 - Lenkijos karaliumi nuo 1492 m. ,ir vald\xc4\x97 jis iki 1501 m. Visas dukteris buvo i\xc5\xa1leido tek\xc4\x97ti u\xc5\xbe vokie\xc4\x8di\xc5\xb3 kunigaik\xc5\xa1\xc4\x8di\xc5\xb3: pamar\xc4\x97s, Bavarijos ir kt. O antrasis s\xc5\xabnus Kazimieras tapo \xc5\xa1ventuoju ir Lietuvos glob\xc4\x97ju.'